Теодор Траянов
Прояснение

chitanka.info

За две души оттук е тесен

избраний път към белий мир,

но всеки сам и с чиста песен

ще стигне края най-подир!

Там брат ще подаде десница

на свойта страдала сестра,

в сърцата огнената птица

ще пее в първата зора!

Душа душата ще обикне,

ще чезне страшна самота

и в палма стройна ще изникне

първична чиста красота!

Ще стане огненото чудо,

в което липсва аз и ти,

а песен чиста ще пробуди

лика на всичките мечти!

Ведно ще бъдем там отново,

тъй както нявга сме били!

Към пътя земен мощно слово

душата ни ще окрили!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.